Osa Tampereen lukioista perii nyt pääsymaksun lakkiaisista – Opetushallituksella tiukka kanta: ”Lakituksesta ei pitäisi joutua maksamaan”

Aamulehteen otti yhteyttä lukija, joka ihmettelee, miten Tampereen Klassillinen lukio eli Clasu voi periä lakkiaisjuhlasta maksun. Lukiolain mukaan opetuksen pitäisi olla opiskelijalle maksutonta. – Summahan ei ole iso, mutta kysymys on periaatteellinen, viestissä todetaan. Clasun lakkiaisjuhla järjestetään Tampere-talon Sorsapuistosalissa lauantaina 1. kesäkuuta. Pitääkö tieto juhlan maksullisuudesta paikkansa, Klassillisen lukion rehtori Kari Hanninen? – Lakkiaisjuhlasta peritään 10 euron maksu opiskelijaa kohden. Juhla järjestetään Tampere-talon Sorsapuistosalissa. Maksu on ylioppilaiden osuus yli 3 000 euron tilavuokrasta, josta koulu maksaa yli puolet. Miksi juhla pidetään Tampere-talossa? – Meillä on koululla vain 200 henkeä vetävä juhlasali, joten juhla jouduttaisiin laittamaan kahteen tai kolmeen osaan ja järjestämään juhlat peräkanaa. Syksyn ylioppilasjuhlat voimme järjestää omassa salissa. – Opiskelijat saivat itse päättää paikan. Tästä on sovittu oppilaskunnan kanssa muutama vuosi sitten, jolloin selvittelimme asiaa. Tampere-talon vaihtoehtona oli Tuomiokirkko, joka olisi ollut maksuton. Aiemmin juhla järjestettiin noin kymmenen vuoden ajan Yliopiston juhlasalissa, mutta nykyään Norssin juhlat ovat siellä. Yliopisto oli vähän halvempi kuin Tampere-talo, eikä maksua kerätty. – Tampere-talon etuna on myös se, että vieraiden määrää ei tarvitse rajoittaa. Juhlaan voi tulla neljäkin läheistä yhtä ylioppilasta kohden. Onko Tampereen Yhteiskoulun lukion (TYK) lakkiaisjuhla maksullinen, talouspäällikkö Taina Rimpelä? – Kyllä on, maksu on 20 euroa opiskelijaa kohden. Juhla järjestetään Tampere-talon isossa salissa, jonka tilavuokra rahoitetaan yhdessä meidän naistoimikunnan, koulun ja opiskelijoiden kanssa. Kukin maksaa yhden kolmasosan. Jos maksu on opiskelijalle kynnyskysymys, meillä on mahdollisuus tulla vastaan. Miksi TYKin juhla pidetään Tampere-talossa, rehtori Tuija Flinck? – Lakitettavia on yli 200. Jos juhla järjestettäisiin koululla, se jouduttaisiin pitämään kolmessa erässä pienissä, ahtaissa ja hapettomissa tiloissa. – Kysymme tätä asiaa huoltajilta etukäteen. Juhlan järjestämiseen Tampere-talossa on suhtauduttu myönteisesti, koska näin koko heimo pääsee katsomaan hienoja juhlia. – Koulumme on ilmaisutaitolukio ja korostaisin vielä sitä, että juhlassa nähdään ylioppilaiden omia, hienoja esityksiä. Ne ansaitsevat ison stagen. Mikä on Opetushallituksen kanta maksullisiin lakkiaisjuhliin, juristi Sanna Haanpää? – Lähtökohta on, että lukiokoulutuksessa opetus on maksutonta ja yhteiset juhlat ovat osa opetusta. Lakituksesta ei siis pitäisi joutua maksamaan. Lukiolaissa on erikseen säädetty maksuperusteista, esimerkiksi ylioppilastutkinnosta voidaan periä oppilasmaksuja. – Opetushallitus ei ole laillisuusvalvoja tässä asiassa, mutta asiasta voi tehdä kantelun aluehallintovirastoon.